АҞӘА, жьҭаара 5 — Sputnik, Бадри Есиава. Аԥсны Ахада Рауль Ҳаџьымба Даур Ақаҩба Аԥсны Адәныҟатәи аусқәа рминистрра аколлектив дыдирдырит ахаша, жьҭаара 5 рзы.
"Агәра згоит аколлектив Даур Ақаҩба гәыкала дышрыдыркыло. Иара акыр шықәса абри аструктураҟны аус иухьан, иҟоу-иану бзианы еиликаауеит. Иаҭахны иҟоу аԥсахрақәагьы мҩаԥгахап ҳәа сгәыӷуеит", — иҳәеит Рауль Ҳаџьымба.
Иара убасгьы дазааҭгылеит аминистрра аусура ахырхарҭақәа акыршыҵуа иалкаауижьҭеи, аиҳарак Латынтәи Америка, Мрагылара Ааигәа, Африка атәылақәа роуп.
Рауль Ҳаџьымба иара убасгьы дазааҭгылеит аминистрра уаанӡатәи анапхгаҩы хра змаз иусура атәы.
Даур Ақаҩба иакәзар ирҭаз агәрагара аҽаԥсатәра иҽшазишәо иҳәеит, иазгәеиҭеит иҿаԥхьа иқәыргылахо азҵаарақәа зегьы рынагӡара алыршахап ҳәа дшақәгәыӷуа.
Даур Ақаҩба 2014 шықәса абҵарамза аахыс аус иуан атәыла Ахада Иусбарҭа апротокол аҟәша аиҳабыс. Адәныҟатәи аусқәа рминистр ҳәа иара диԥсахит Виачеслав Чрыгба.